钦定古今图书集成/理学汇编/学行典/第055卷 > 礼记 > 《表记》
## 钦定古今图书集成/理学汇编/学行典/第055卷 > 礼记 > 《表记》

子言之：“仁者，天下之表也。”

〈陈注〉应氏曰：仁之体大而尊，昭揭众善，而人心俨然知所敬，故曰“表。”〈大全〉严陵方氏曰：“仁足以长人，故曰天下之表。”

又

子曰：“无欲而好仁者，无畏而恶不仁者，天下一人而
已矣。”

〈陈注〉方氏曰：“欲而好仁，则知者利仁之事也；畏而恶不仁，则畏罪者强仁之事也。若所好生于无欲，所恶生于无畏，非中心安仁者不能。”〈大全〉虙氏曰：“‘‘无欲而好仁’，则所好无非仁，自仁之外别无他好也。无畏而恶不仁’，则所恶无非不仁，自不仁之外别无他恶也。”

又

子曰：“仁有三，与仁同功而异情。与仁同功，其仁未可
知也；与仁同过，然后其仁可知也。仁者，安仁。知者，利
仁。畏罪者，强仁。仁者，右也，道者左也。仁者，人也。道者
义也。厚于仁者，薄于义，亲而不尊。厚于义者薄于仁，
尊而不亲。”

〈陈注〉吕氏曰：“安仁、利仁、强仁，三者之功，同归于仁，而其情则异，此尧、舜性之，汤、武身之，五霸假之所以异也。桓公九合诸侯，一匡天下，虽汤、武之举不过乎是，而其情则不同，故其仁未可知也。过者人所避，有不幸而致焉。周公使管叔以殷畔，过于爱兄而已；孔子对陈司败以昭公知礼，过于讳君而已。皆出乎情，而其仁”可知也。道非仁不立，义非人不行，凡人之举动，必右先而后左随之，故曰“仁右道左。”

又

子言之：“仁有数，义有长短大小。中心憯怛，爱人之仁
也；率法而强之，资仁者也。《诗》云：‘丰水有𦬊，武王岂不
仕，诒厥孙谋，以燕翼子’。”数世之仁也。《国风》曰：“我今不阅，皇恤我后。”终身之仁也。

〈陈注〉仁有数，言行仁之道非止一端。盖为器重，为道远，随其所举之多寡，所至之远近，皆可谓之仁也。中心憯怛，恻隐之端也，故为爱人之仁，率循古人之成法而勉强行之，此为求仁之事。“资仁”，取诸人以为善也，即上文强仁之意。《诗大雅文王有声》之篇，言丰水之旁以润泽生𦬊谷，喻养成人才也。武王岂不官使之乎，言无遗才也。圣人为后嗣计，莫大于遗之以人才，是欲传其孙之谋而燕安翼辅其子耳。曾元以下皆孙也，故夫子以为数世之仁。盖中心憯怛，所发者深，故所及者远也。《国风邶风谷风》之篇，今诗作“躬阅”，容也。言我身且不见容，何暇忧后事乎？此但欲以仁终其身而已耳。盖勉强资仁，所发者浅，故所及者近也。

子曰：“仁之为器重，其为道远，举者莫能胜也，行者莫
能致也，取数多者，仁也。夫勉于仁者，不亦难乎？”

〈陈注〉吕氏曰：管仲之功，微子之去，箕子之囚，比干之死，皆得以仁名之。语仁之尽，则尧、舜其犹病诸。此仁所以取数之多也。〈大全〉马氏曰：“仁之道，自其本而言之，仁在我也，在我者易以勉。自其仁之成名而言之，唯中心安仁者能之，则是勉于仁者，盖亦难矣。”

子曰：“中心安仁者，天下一人而已矣。”《大雅》曰：“德𬨎如
毛，民鲜克举之。我仪图之，惟仲山甫举之，爱莫助之。”
《小雅》曰：“高山仰止，景行行止。”子曰：“《诗》之好仁如此。乡
道而行，中道而废，忘身之老也，不知年数之不足也，
俛焉日有孳孳，毙而后已。”

〈陈注〉应氏曰：“前章言仁重且远，而人不可以全责，此又总叙而劝勉之。”〈大全〉严陵方氏曰：“《高山》出云，故泽加于民，民赖而仰之；景行当于道，故德加于民，民效而行之。诗人思高山之可仰、景行之可行，非好仁者畴或能之？忘身之老者，即所谓‘不知老之将至’是也。”

子曰：仁之难成久矣，人人失其所好，故仁者之过易
辞也。子曰：“恭近礼，俭近仁，信近情，敬让以行，此虽有
过，其不甚矣。”夫恭寡过，情可信，俭易容也。以此失之
者，不亦鲜乎？《诗》云：“温温恭人，维德之基。”

〈陈注〉仁之难成，私欲闲之也。私意行则所好非所当好，故曰“失其所好也。”苟志于仁，虽或有过，其情则善，故不待多言而可辨，故曰“《易》辞”也。恭、俭、信三者未足以为仁，而亦行仁之资。曰“不甚”，曰“鲜”，皆勉人致力于此，可以由此寡过而进德也。

又

君子恭俭以求役仁。

〈大全〉严陵方氏曰：“仁不止于恭俭，恭俭可以为仁之用而已。”

又

子言之：“君子之所谓仁者，其难乎！《诗》云：‘凯弟君子，民
之父母’。”

〈大全〉马氏曰：“所谓仁者其难乎”，言仁之难其成也严，有以致其尊，爱有以致其亲，然后为功之成也。